ปัจจัยเสี่ยง

1. ความเสี่ยงจากการผันผวนทางเศรษฐกิจ

ธุรกิจโรงพยาบาลเอกชนนับเป็นธุรกิจที่อาจได้รับผลกระทบจากการผันผวนของเศรษฐกิจ
กล่าวคือในช่วงที่เศรษฐกิจถดถอยประชาชนมีรายได้ลดลง
จะมีการลดการใช้จ่ายด้านสุขภาพลงและหันไปใช้โรงพยาบาลของรัฐซึ่งมีค่าใช้จ่ายถูกกว่า
ในทางตรงกันข้ามในช่วงที่เศรษฐกิจมีการขยายตัวสูงประชาชนมีรายได้มากขึ้น
จะเปลี่ยนจากการใช้บริการของรัฐมาเป็นโรงพยาบาลเอกชน เนื่องจากมีการบริการที่ดีกว่า
อย่างไรก็ตาม การที่บริษัทเป็นบริษัทขนาดใหญ่มีสถานะการเงินที่ แข็งแกร่ง
และมีการลงทุนในอุปกรณ์การแพทย์ที่ทันสมัยอย่างต่อเนื่อง
ทำให้ลูกค้ามีความเชื่อใจในบริการของเครือโรงพยาบาลกรุงเทพ
ประกอบกับกลุ่มผู้ใช้บริการของโรงพยาบาลส่วนใหญ่เป็นกลุ่มลูกค้าระดับบน
ซึ่งไม่ได้รับผลกระทบจากภาวะเศรษฐกิจเท่าใดนัก ดังนั้น
แม้ในช่วงภาวะเศรษฐกิจซบเซาก็ยังคงมีลูกค้าจำนวนหนึ่งที่ยังคงมาใช้บริการของบริษัทสม่ำเสมอ
อีกทั้งการที่ผู้บริหารมีประสบการณ์ในการนำพาบริษัทผ่านมาหลายช่วงวิกฤติทางเศรษฐกิจ
ย่อมเป็นเครื่องยืนยันความสามารถในการลดผลกระทบที่เกิดจากการผันผวนทางเศรษฐกิจต่อบริษัท

2.  ความเสี่ยงทางด้านการดำเนินงาน

ภาพพจน์และความเชื่อมั่นในการรักษาพยาบาลของโรงพยาบาลนับว่าเป็นหัวใจสำคัญต่อการตัดสินใจเข้ามาใช้บริการของผู้ป่วย
อย่างไรก็ตามจากประสบการณ์การดำเนินงานมานานกว่า 30 ปี ของโรงพยาบาลกรุงเทพ
ความสามารถของผู้บริหารที่มีความชำนาญและเอาใจใส่อย่างสูงในการบริหารกิจการโรงพยาบาล
การให้ความสำคัญในการคัดสรรบุคลากรที่มีคุณภาพอย่างพิถีพิถัน
และการมีระบบการบริหารจัดการของโรงพยาบาลกรุงเทพและโรงพยาบาลเครือข่ายอย่างมีประสิทธิภาพ
โดยทางบริษัทได้มีศูนย์คุณภาพเพื่อวางระบบ ตั้งมาตรฐาน
ประเมินผลและควบคุมการดำเนินการของบริษัทให้มีคุณภาพตามเป้าหมาย
โดยครอบคลุมทั้งด้านการบริหารความเสี่ยง ระบบควบคุมคุณภาพในการรักษาพยาบาล
การควบคุมโรคติดเชื้อ รวมไปถึงด้านสิ่งแวดล้อม ทั้งนี้เพื่อความปลอดภัยของลูกค้า รวมถึงพนักงาน
เป็นสำคัญ บริษัทได้มีการออกคู่มือควบคุมคุณภาพสำหรับแผนกให้บริการต่างๆ
เพื่อเป็นแนวทางในการปฏิบัติงานของพนักงานทั้งหมด รวมทั้งบริษัทจัดได้จัดตั้งองค์กรแพทย์
เพื่อดูแลและประเมินผลการปฏิบัติงานของแพทย์ พยาบาล ปัจจัยต่างๆ
ดังกล่าวนี้ถือเป็นปัจจัยสำคัญในการที่บริษัทจะเพิ่มความเชื่อมั่นของผู้ป่วยที่มีต่อโรงพยาบาลและโรงพยาบาลในเครือ

3. ความเสี่ยงจากการถูกฟ้องร้อง

เนื่องจากประชาชนโดยภาพรวม มีความรู้ความสามารถในการแสวงหาข้อมูล
รับทราบในเรื่องสิทธิของผู้ป่วยมากขึ้น
ซึ่งอาจทำให้บริษัทมีความเสี่ยงจากการถูกฟ้องร้องจากการให้บริการด้านรักษาพยาบาล
โดยเฉพาะบริษัทได้มีปริมาณลูกค้าชาวต่างชาติเพิ่มมากขึ้น ดังนั้น
ฝ่ายบริหารจึงได้ให้ความสำคัญในเรื่องสิทธิของผู้ป่วยไม่ว่าจะในเรื่องการให้ข้อมูล
การบริหารความคาดหวังของผู้ใช้บริการ การมีกระบวนการรายงาน
และการแก้ไขปัญหาเมื่อมีคำร้องเรียนจากผู้ใช้บริการ
รวมไปถึงการปรับคุณภาพและมีเครื่องมือชี้วัดการให้บริการให้ได้ตามมาตรฐานสากล

4. ความเสี่ยงจากการพึ่งพาลูกค้าต่างประเทศ

เนื่องจากปัจจุบันจำนวนผู้ที่มาใช้บริการชาวต่างประเทศของบริษัทมีแนวโน้มเพิ่มจำนวนมากขึ้น
ซึ่งจากภาวะการเปลี่ยนแปลงทางด้านการเมืองในประเทศ ความไม่สงบจาก 3
จังหวัดชายแดนภาคใต้ ความไม่แน่นอนทางด้านนโยบายเศรษฐกิจจากการเปลี่ยนแปลงทางการเมือง
หรือปัญหาการระบาดของโรค SARS และโรคไข้หวัดนก
อาจทำให้จำนวนชาวต่างชาติที่เดินทางเข้ามาในประเทศทั้งในด้านการท่องเที่ยว
หรือการลงทุนลดน้อยลง ซึ่งอาจจะส่งผลต่อจำนวนลูกค้าชาวต่างชาติที่มาใช้บริการกับบริษัท

5. ความเสี่ยงในด้านการแข่งขัน

ในปัจจุบัน ธุรกิจการแพทย์เริ่มมีการแข่งขันที่สูงขึ้นเรื่อยๆ ทั้งจากผู้ประกอบการภาครัฐ ภาคเอกชน
ทั้งยังมีโอกาสที่ผู้ประกอบการจากต่างประเทศจะเข้ามาแข่งขันกับผู้ประกอบการในประเทศอีกด้วย
เนื่องจากรัฐบาลมีนโยบายที่จะเปิดเสรีทางการแพทย์ในอนาคต
จึงมีความเป็นไปได้ว่าผู้ประกอบการจากต่างประเทศที่มีประสบการณ์และมีชื่อเสียงจะให้ความสนใจประกอบธุรกิจโรงพยาบาลในประเทศไทย
ซึ่งอาจมีความได้เปรียบในเรื่องของเทคโนโลยีที่ทันสมัยและการบริหารจัดการที่มีประสิทธิภาพมากกว่า
หรือขนาดของกลุ่มโรงพยาบาลเครือข่ายที่มีขนาดใหญ่กว่า
และภาพพจน์ความเป็นโรงพยาบาลระดับนานาชาติ
ซึ่งบริษัทอาจมีความเสี่ยงในด้านการแข่งขันจากการที่กลุ่มทุนจากต่างประเทศจะเข้ามาดำเนินการในประเทศได้

อย่างไรก็ตาม
เนื่องจากธุรกิจโรงพยาบาลเป็นธุรกิจด้านการบริการที่มีความซับซ้อนและมีลักษณะที่แตกต่างกันในแต่ละประเทศ
ทั้งต้องอาศัยความเข้าใจเป็นอย่างดีต่อความต้องการของผู้บริโภคตลอดจนการเข้ากันของวัฒนธรรมของผู้รับบริการในประเทศ
ดังนั้นจึงเป็นหนึ่งในข้อเสียเปรียบของผู้ประกอบการจากต่างประเทศที่จะแข่งขันกับผู้ประกอบการในประเทศ
อีกประการหนึ่งคือ บุคลากรทางการแพทย์ที่จะสามารถประกอบอาชีพในประเทศไทยนั้น
จะต้องได้รับใบอนุญาตอย่างถูกต้องจากส่วนราชการไทย เช่น ใบประกอบโรคศิลป์ของแพทย์
หรือใบประกอบวิชาชีพของพยาบาล
ดังนั้นบริษัทมองว่าแม้ว่าประเทศไทยจะมีการเปิดเสรีทางการแพทย์
หากแต่การเข้าสู่ธุรกิจโรงพยาบาลของผู้ประกอบการจากต่างประเทศยังคงมีข้อจำกัด
และอุปสรรคหลายประการที่จะแข่งขันกับผู้ประกอบการในประเทศ
และสำหรับในด้านของการแข่งขันจากผู้ประกอบการในประเทศนั้น
ปัจจุบันกลุ่มโรงพยาบาลกรุงเทพถือได้ว่ามีความแข็งแกร่ง
ทั้งในด้านเครือข่ายที่ครอบคลุมจุดสำคัญต่างๆ ในประเทศ รวมไปถึงความพร้อมด้านการแพทย์
เครื่องมือ อุปกรณ์ และมาตรฐานการให้บริการ ดังนั้น บริษัทจึงเชื่อว่า ปัจจัยต่างๆ เหล่านี้
สามารถลดความเสี่ยงจากการแข่งขันจากผู้ประกอบการรายอื่นๆ ได้ อย่างไรก็ดี
บริษัทยังคงมุ่งมั่นที่จะพัฒนามาตรฐานในการดำเนินการต่อไป
เพื่อรักษาความเป็นผู้นำในธุรกิจการแพทย์

6. ความเสี่ยงจากการขาดแคลนบุคลากรทางการแพทย์

แม้ว่านับแต่อดีตจนถึงปัจจุบันรัฐบาลมีนโยบายในการส่งเสริมให้สถาบันการศึกษาเพิ่มความสามารถในการผลิตบุคลากรทางการแพทย์
และสามารถผลิตบุคลากรได้มากขึ้นทุกปี
แต่เนื่องจากการผลิตบุคลากรทางการแพทย์ที่มีคุณภาพนั้นต้องใช้เวลาและการฝึกฝนความรู้ความชำนาญเป็นพิเศษ
ประกอบกับการขยายตัวอย่างรวดเร็วของเศรษฐกิจและภาวะอุตสาหกรรมในปัจจุบัน
จึงมีโอกาสที่บุคลากรในปัจจุบันจะไม่เพียงพอต่อความต้องการ
อย่างไรก็ตามบริษัทยังไม่ได้รับกระทบทางด้านนี้มากนัก
เนื่องจากโรงพยาบาลกรุงเทพเป็นโรงพยาบาลขนาดใหญ่ มีชื่อเสียง
และเป็นองค์กรเอกชนที่มีงบประมาณเฉพาะในการสนับสนุนการศึกษาอย่างต่อเนื่อง
จึงได้รับความสนใจจากบุคลากรทางการแพทย์ค่อนข้างดี อย่างไรก็ตาม
เพื่อรองรับการเติบโตดังกล่าว บริษัทมีมาตรการที่ให้ผลตอบแทนที่เหมาะสมกับพนักงาน
และเป็นองค์กรแห่งการเรียนรู้ พร้อมทั้งมีการจัดโครงการพิเศษต่าง ๆ
เพื่อพัฒนาความรู้และเปิดรับเทคโนโลยีใหม่ ๆ ทางการแพทย์ มี สวัสดิการและสันทนาการต่าง ๆ
ให้แก่พนักงาน ฝ่ายบริหารได้เล็งเห็นและให้ความสำคัญในการดำเนินการให้บริษัทเป็น “Employer
of Choice” เพื่อเป็นการพัฒนาคุณภาพบุคลากรและดึงดูดพนักงานให้อยู่กับบริษัท

7. ความเสี่ยงทางด้านการเงิน

  ความเสี่ยงจากการไถ่ถอนหุ้นกู้ก่อนกำหนด

ในปี 2549 บริษัทได้ออกหุ้นกู้แปลงสภาพระยะเวลา 5 ปี อัตราดอกเบี้ย 3.75% ต่อปี จำนวน
124,000 หน่วย ราคาหน่วยละ 1,000 เหรียญสหรัฐ คิดเป็นมูลค่า 124 ล้านเหรียญสหรัฐ
โดยกำหนดอัตราแลกเปลี่ยนคงที่ตลอดอายุหุ้นกู้ที่อัตรา 38.16 บาทต่อ 1 เหรียญสหรัฐ
เป็นเงินเท่ากับ 4,731.84 ล้านบาท
โดยมีข้อกำหนดสิทธิให้ผู้ถือหุ้นกู้สามารถไถ่ถอนหุ้นกู้ก่อนครบกำหนดเมื่อหุ้นกู้มีอายุครบ 3 ปี
ซึ่งบริษัทอาจมีความเสี่ยงหากเกิดกรณีที่ผู้ถือหุ้นกู้ใช้สิทธิในการไถ่ถอนหุ้นกู้ก่อนครบกำหนดในจำนวนที่พร้อมกัน
และทำให้บริษัทต้องหาแหล่งเงินทุนจำนวนมากสำหรับการไถ่ถอนหุ้นกู้ก่อนครบกำหนด
ซึ่งอาจมีผลกระทบต่อแผนการใช้เงินทุนและฐานะการเงินของบริษัทได้

อย่างไรก็ตาม บริษัทได้มีแผนรองรับโดยการทยอยสำรองเงินทุนจากการดำเนินงานส่วนหนึ่ง
รวมถึงแผนการที่จะใช้แหล่งเงินทุนภายนอกจากการกู้ยืมเพื่อ Refinance
การไถ่ถอนหุ้นกู้ดังกล่าวหากเกิดกรณีการไถ่ถอนหุ้นกู้ก่อนครบกำหนดพร้อมกัน
ซึ่งบริษัทมีความสามารถในการหาแหล่งเงินกู้ยืมได้อย่างเพียงพอที่จะรองรับการไถ่ถอนหุ้นกู้ก่อนกำหนดได้

นอกจากนี้จากการที่หุ้นกู้แปลงสภาพดังกล่าวเป็นตราสารกึ่งหนี้กึ่งทุน
ที่ได้ให้สิทธิผู้ถือหุ้นกู้สามารถแปลงสภาพหุ้นกู้เป็นหุ้นสามัญของบริษัทได้ทุกเมื่อตลอดอายุของหุ้นกู้ที่ราคาหุ้นละ
36.30 บาท หรือคิดเป็นอัตราแปลงสภาพเท่ากับ 1,051.24 หุ้นสามัญต่อ 1 หน่วยหุ้นกู้
ซึ่งหากราคาหุ้นสามัญของบริษัทในตลาดหลักทรัพย์สูงกว่าอัตราผลตอบแทนจากการถือหุ้นกู้
ผู้ถือหุ้นกู้อาจทยอยใช้สิทธิแปลงสภาพเป็นหุ้นสามัญ
ซึ่งจะทำให้บริษัทลดความเสี่ยงจากการต้องหาแหล่งเงินทุนเพื่อรองรับการไถ่ถอนหุ้นกู้แปลงสภาพก่อนครบกำหนดได้

  ความเสี่ยงจากความผันผวนของอัตราดอกเบี้ย

จากความผันผวนของอัตราดอกเบี้ยซึ่งมีแนวโน้มจะปรับเพิ่มขึ้นในอนาคต
และอาจจะส่งผลกระทบต่อต้นทุนทางการเงิน ตลอดจนการดำเนินงานและกระแสเงินสดของบริษัท
บริษัทจึงมีความเสี่ยงจากอัตราดอกเบี้ยที่มีแนวโน้มปรับตัวเพิ่มขึ้นดังกล่าว
เนื่องจากปัจจุบันบริษัทยังคงใช้เงินทุนบางส่วนจากแหล่งเงินกู้ยืมภายนอก อย่างไรก็ตามในปี 2549
บริษัทได้ออกหุ้นกู้แปลงสภาพ จำนวน 4,731.84 ล้านบาท โดยมีอัตราดอกเบี้ยคงที่ตลอดอายุหุ้นกู้ 5
ปี ซึ่งช่วยลดความเสี่ยงจากความผันผวนของอัตราดอกเบี้ยได้ในระดับหนึ่ง

  ความเสี่ยงด้านการเรียกเก็บเงิน

ในการให้การรักษาพยาบาลผู้ป่วย โดยมากมักจะมีการให้การรักษาก่อนการเรียกเก็บค่ารักษา
ซึ่งอาจก่อให้เกิดความเสี่ยงจากการไม่สามารถเรียกเก็บเงินค่ารักษาพยาบาลได้อย่างเต็มจำนวน
อย่างไรก็ตาม บริษัทมีนโยบายป้องกันความเสี่ยงทางด้านนี้อย่างเคร่งครัด สำหรับผู้ป่วยทั่วไป
บริษัทไม่มีนโยบายในการให้เครดิตแก่ผู้ใช้บริการ
โดยโรงพยาบาลจะมีการประมาณการค่ารักษาพยาบาลให้แก่ผู้ป่วยทราบล่วงหน้าและมีการแจ้งค่ารักษาพยาบาลให้ทราบและให้ทยอยชำระเป็นระยะ
เพื่อเป็นการแบ่งเบาภาระการชำระเงินค่ารักษาพยาบาลครั้งเดียวทั้งจำนวนหลังจากที่ผู้ป่วยครบกำหนดออกจากโรงพยาบาล
สำหรับกลุ่มลูกค้าที่เป็นบริษัทคู่สัญญานั้น บริษัทมีนโยบายการในการให้เครดิตอย่างระมัดระวัง
โดยจะมีการวิเคราะห์เครดิตและฐานะการเงินของบริษัทคู่สัญญาก่อน
พร้อมทั้งทบทวนผลสภาวะการเงินของบริษัทคู่สัญญาดังกล่าวทุกปี
ซึ่งนโยบายดังกล่าวช่วยให้บริษัทลดความเสี่ยงที่อาจเกิดขึ้นจากการเรียกเก็บเงินได้